L'alcalde denuncia que les pluges ja han provocat danys a l'entorn de la porta d'Almenara del Castell
29 de maig 2018

![](/media/1t3m0key/14_c_danoscastillo_01.jpg)  
  

L'alcalde de Sagunt, Quico Fernández, ha visitat hui les obres del Castell per a comprovar el seu estat ja que diversos col·lectius li havien comunicat la seua preocupació i falta d'informació sobre el retard a finalitzar-les i sobretot del motiu pel qual hi ha amplis espais que estan tancats al públic.

  

Fernández explica que: “**Hem comprovat que efectivament i aparentment les obres estan acabades, però continuen els accessos tancats. Açò ja comença a ser preocupant, perquè jo crec que el ministeri no està calculant ni entenent els perjudicis que està ocasionant en la ciutat i al seu turisme, en tindre un espai tan important com la plaça d'Almenara tancat més d'un any, simplement per a fer una obra que porta temps acabada i que ha tardat més del que evidentment era d'esperar, i no pot un espai tan important estar tancat més d'un any de manera injustificada**”.

  

En relació a la manera de procedir a l'hora d'executar les obres i el seu resultat final, l'alcalde també ha expressat el seu malestar perquè considera que des del ministeri han “**fet oïdes sordes**” a les peticions que es van fer en el seu moment des de l'Ajuntament de Sagunt precisament per a evitar problemes en el monument i resultats inesperats com ha succeït en altres ocasions. Segons argumenta: “**D'altra banda, hem pogut comprovar, que tampoc s'han tingut en compte els suggeriments que des del propi ajuntament o des de la conselleria s'han fet per a determinades obres, tant en relació als materials com per les solucions, i açò suposa incomplir l'acord al que havíem arribat de crear una comissió perquè tingueren en compte eixes solucions acordades de manera consensuada. De fet, també hem pogut comprovar in situ que l'últim que s'ha fet en la porta d'Almenara, les pluges d'ahir mateix, han ocasionat danys en la superfície, i clar és sorprenent que unes obres que encara no s'han inaugurat ja tinguen este tipus de defectes perquè no s'han tingut en compte els suggeriments que es van fer en el seu moment**”.

  

Finalment, l'alcalde afirma que no s'entén que una part com és la dels calabossos estiga tancada, simplement quan es tracta d'habilitar-la per a la seua visita i conclou que: “**En definitiva, pensem que esta demora per part del ministeri en les obres i sobretot en l'obertura d'alguns espais no té justificació, en estos moments crec que només falta una recepció, i clar, si han de venir de Madrid per a recepcionar les obres i mentrestant açò continua tancat, doncs evidentment jo crec que no va en la línia del que este Ajuntament està tractant, de posar en valor tot el patrimoni**”.

![](/media/xptlobmp/14_c_danoscastillo_02.jpg)  
![](/media/rqwh4rf2/14_c_danoscastillo_03.jpg)  
  

*   [](http://www.facebook.com/sharer.php?u=https://aytosagunto.es/va/actualitat/l-alcalde-denuncia-que-les-pluges-ja-han-provocat-danys-a-l-entorn-de-la-porta-d-almenara-del-castell/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-denuncia-que-les-pluges-ja-han-provocat-danys-a-l-entorn-de-la-porta-d-almenara-del-castell/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-denuncia-que-les-pluges-ja-han-provocat-danys-a-l-entorn-de-la-porta-d-almenara-del-castell/ "Linked In")
*   [](mailto:?body=https://aytosagunto.es/va/actualitat/l-alcalde-denuncia-que-les-pluges-ja-han-provocat-danys-a-l-entorn-de-la-porta-d-almenara-del-castell/)